สิ่งที่มีค่ามากกว่า เหรียญรางวัลพาราลิมปิก
การแข่งขันพาราลิมปิกที่เพิ่งสิ้นสุดลงไป ต้องบอกว่านักกีฬาไทยทำผลงานได้เกินความคาดหมาย   เมื่อสามารถคว้าเหรียญรางวัลมาได้ 18 เหรียญ ทำให้เมื่อจบการแข่งขันประเทศไทยเราอยู่อันดับที่ 25 ของการแข่งขันในครั้งนี้  
9 ก.ย. 2564

สิ่งที่มีค่ามากกว่า เหรียญรางวัลพาราลิมปิก /โดย ลงทุนแมน
การแข่งขันพาราลิมปิกที่เพิ่งสิ้นสุดลงไป
ต้องบอกว่านักกีฬาไทยทำผลงานได้เกินความคาดหมาย  
เมื่อสามารถคว้าเหรียญรางวัลมาได้ 18 เหรียญ
ทำให้เมื่อจบการแข่งขันประเทศไทยเราอยู่อันดับที่ 25 ของการแข่งขันในครั้งนี้
และหากใครได้ชมการถ่ายทอดสดผ่านทางทีวี 
จะเห็นว่านักกีฬาไทยทุกคนที่เข้าร่วมการแข่งขันต่างพยายามสุดชีวิต
อย่างไม่เคยมีคำว่ายอมแพ้อยู่ในความคิดตัวเองเลยแม้แต่น้อย
ไม่ว่าผลลัพธ์ของการแข่งขัน จะชนะหรือพ่ายแพ้ก็ตามที
เพราะนักกีฬาทุกคนน่าจะรู้สึกว่าการแข่งขันพาราลิมปิก 
มันมีความหมายที่ยิ่งใหญ่ซ่อนอยู่มากกว่าชัยชนะจากในสนามแข่งขัน
แล้วสิ่งที่ซ่อนอยู่ในความรู้สึกของนักกีฬาไทยกับการแข่งขันครั้งนี้มันคืออะไร
ลงทุนแมนจะเล่าให้ฟัง 
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
มหกรรมกีฬาพาราลิมปิก จัดขึ้นครั้งแรกในปี ค.ศ. 1948 หรือเมื่อ 73 ปีที่แล้ว
หลังสงครามโลกครั้งที่สอง ที่มาจากไอเดียของนายแพทย์ชาวอังกฤษคนหนึ่ง
ที่พบว่าวิธีที่จะเยียวยาจิตใจทหารผ่านศึกที่พิการจากสนามรบ
ให้กลับมามีความภาคภูมิใจในตัวเองอีกครั้งก็คือ “กีฬา”
เพราะเขาเชื่อว่า กีฬา จะทำให้คนพิการเหล่านี้ลดปมด้อยที่เกิดขึ้นในใจ
แล้วทำให้รู้สึกว่าตัวผู้พิการเองก็มีความสามารถไม่ต่างจากคนธรรมดาทั่วไป
ทำให้การแข่งขันครั้งนั้น ก็จะเป็นทหารผ่านศึกทั้งหมดที่ต้องพิการจากการสู้รบในสงคราม
นั่นแปลว่า ไม่ว่าเวลาจะผ่านไปนานแค่ไหน 
การแข่งขันพาราลิมปิกเปรียบเสมือนเวทีระดับโลกเพื่อให้คนพิการทุกคนได้พิสูจน์ตัวเอง
ว่าสิ่งที่โชคชะตากลั่นแกล้งในชีวิตของพวกเขา 
ไม่ได้ทำให้แตกต่างหรือด้อยกว่าคนธรรมดาทั่วไป 
ซึ่งทัพนักกีฬาไทยก็น่าจะมีความรู้สึกแบบเดียวกับนักกีฬาคนพิการอื่น ๆ ทั่วโลก
หากใครที่เป็นแฟนกีฬาพาราลิมปิกคงน่าจะรู้จัก คุณประวัติ วะโฮรัมย์ 
นักกีฬาวีลแชร์เรซซิง ที่คว้าชัยชนะมานับครั้งไม่ถ้วนในเวทีการแข่งขันระดับโลก
รู้หรือไม่ว่า ชีวิตในวัยเด็กของคุณประวัติ ต้องพบเจอกับฝันร้ายที่คาดไม่ถึง
เพราะเมื่อเขาอายุได้เพียง 3 ขวบ อยู่ ๆ ขาของเขาเริ่มผิดปกติป่วยเป็นโรคโปลิโอ
แม้ตอนนั้นเขาจะรู้ว่าเป็นเรื่องยากมากที่ขาของตัวเองจะกลับมาเหมือนเดิม
แต่คุณประวัติ ก็ยังพยายามทุกวิถีทางเพื่อให้ตัวเองกลับมาเดินได้เหมือนคนปกติ 
แม้สุดท้ายโชคชะตาก็ยังคงความโหดร้ายเหมือนเดิมคือ เขาไม่สามารถเดินได้
ซึ่งความพยายามที่มาพร้อมหัวใจนักสู้ของคุณประวัติ ก็ไม่ต่างจากนักกีฬาไทยคนอื่น ๆ 
คุณสายสุนีย์ จ๊ะนะ นักกีฬาวีลแชร์ฟันดาบ เองก็เช่นกัน
โดยตอนเด็ก ๆ เธอฝันอยากจะเป็นครู แต่เหตุการณ์ไม่คาดฝันก็เกิดขึ้น
เมื่อเธออายุได้ 17 ปีก็ต้องประสบอุบัติเหตุบนท้องถนน 
ทำให้ได้รับบาดเจ็บหนักทั่วร่างกาย โดยเฉพาะกระดูกสันหลัง 
จนกลายเป็นอัมพาตช่วงล่างไม่สามารถเดินได้ ซึ่งตอนนั้นทำให้เธอคิดฆ่าตัวตาย
แต่ก็ได้คนในครอบครัวให้กำลังใจ พร้อมกับเธอเริ่มหันมาสนใจกีฬา
มุ่งมั่นฝึกซ้อมอย่างหนักหน่วง ด้วยความคิดในใจ
ที่ต้องการได้เงินรางวัลจากการแข่งขันต่าง ๆ มาช่วยเหลือค่าใช้จ่ายในครอบครัว
อีกคนที่ ลงทุนแมน อยากพูดถึงก็คือ คุณรุ่งโรจน์ ไทยนิยม นักกีฬาเทเบิลเทนนิส
เพราะนี่คือผู้ชายที่ต้องเผชิญความพิการตั้งแต่ลืมตาดูโลก
เมื่อคุณแม่เขาคลอดก่อนกำหนดเลยทำให้ตัวเขาเกิดมาด้วยแขนขาที่ลีบ 
ทำให้ชีวิตในวัยเด็กเขาต้องใช้เวลาอยู่ในโรงพยาบาลเพื่อพยายามฟื้นฟูร่างกายตัวเอง
รวมไปถึงต้องเข้ารับการผ่าตัดที่ข้อเท้าเพื่อให้เขาพอที่จะเดินได้
 
จะเห็นว่านักกีฬาคนพิการ ต่างผ่านมรสุมชีวิตที่โหดร้าย
แต่สิ่งที่พวกเขามีก็คือ หัวใจนักสู้ที่ไม่เคยยอมแพ้กับโชคชะตาที่กลั่นแกล้ง
 
ทำให้ไม่ว่าจะเป็นการแข่งขันพาราลิมปิกหรือจะเป็นการแข่งขันรายการอื่น ๆ ระดับโลก
นักกีฬาคนพิการทีมชาติไทย ทุกคนต่างพยายามสู้สุดชีวิต ไม่ยอมแพ้จนวินาทีสุดท้าย 
แม้สุดท้ายผลลัพธ์จะออกมาเป็นอย่างไร แพ้ ชนะ อาจไม่ใช่เรื่องสำคัญที่สุด
เพราะทุกรายการแข่งขันระดับโลก ในความรู้สึกพวกเขามันคือการพิสูจน์คุณค่าตัวเอง 
ที่สามารถบอกให้คนทั่วโลกรับรู้ โดยไม่จำเป็นต้องพูดอะไรเลยสักคำ 
“ภายใต้ร่างกายที่ไม่ครบถ้วนสมบูรณ์ หากหัวใจไม่ยอมแพ้ก็สามารถก้าวข้ามขีดจำกัด”
 
ไม่แปลก หากใครหลายคนเมื่อได้ดูการแข่งขัน ก็มักจะแอบคิดในใจว่า
ขนาดนักกีฬาเหล่านี้ ชีวิตของพวกเขาโชคร้ายกว่าเราตั้งเยอะ แต่กลับมีหัวใจนักสู้เกินร้อย
ตรงนี้มันได้กลายเป็นแรงบันดาลใจในการใช้ชีวิต ให้แก่ใครหลาย ๆ คน 
  
อย่างไรก็ตาม ก่อนที่นักกีฬาพิการคนหนึ่งจะพัฒนาตัวเองเพื่อพิสูจน์ในการแข่งขันระดับโลก
สังคมเองก็ต้องยื่นมือเข้ามาช่วยเหลือพวกเขาเช่นกัน
เพราะหากคนพิการเหล่านี้ไม่มีจุดเริ่มต้นที่ดี ความสำเร็จก็ไม่มีทางจะเกิดขึ้นได้
โดยในประเทศไทยเราก็จะได้ยินชื่ออยู่แค่ไม่กี่องค์กรที่สนับสนุนเรื่องนี้จริงจัง
ตัวอย่างที่น่าสนใจก็คือ คุณจุตินันท์ ภิรมย์ภักดี ที่นอกจากจะเป็นผู้บริหาร สิงห์ คอร์เปอเรชั่น แล้ว
คุณจุตินันท์ ยังเป็น ประธานคณะกรรมการพาราลิมปิกแห่งประเทศไทย
เมื่อคุณจุตินันท์ เข้ามามีบทบาทในวงการกีฬาคนพิการ
ตัวเขาเองเลือกที่จะใช้วิธีสนับสนุนคนพิการตั้งแต่เริ่มต้นเมื่อก้าวเข้าสู่วงการกีฬา
โดยให้ความสำคัญกับการสร้างนักกีฬา 
มากกว่าที่เน้นการอัดฉีดเงินสนับสนุนเมื่อนักกีฬาคนใดคนหนึ่งประสบความสำเร็จ
คุณจุตินันท์ เคยให้สัมภาษณ์ผ่านสื่อถึงแนวคิดของเขาไว้อย่างน่าสนใจ
ทั้งตัวเขาเองและทางบริษัทสิงห์ฯ เข้ามาสนับสนุนสมาคมกีฬาคนพิการ
เป็นเวลานานมาก ซึ่งเป็นภาคเอกชนรายแรก ๆ ที่เข้ามาสนับสนุนเรื่องนี้
เพราะเชื่อว่ากีฬาเป็นสิ่งที่พิสูจน์ความพยายามของพวกเขาให้ได้รับการยอมรับ 
แม้ร่างกายจะไม่สมบูรณ์ แต่ก็มีศักดิ์ศรีแห่งความเป็นมนุษย์ไม่ต่างจากคนปกติทั่วไป
คำถามก็คือแล้วคนทั่วไปอย่างเรา 
จะมีส่วนร่วมในการช่วยเหลือนักกีฬาคนพิการเหล่านี้ ได้อย่างไร
ลงทุนแมน เชื่อว่า เพียงแค่เราคนไทยปรบมือชื่นชมกับชัยชนะจากการแข่งขัน
พร้อมกับยอมรับว่าพวกเขาเองก็ได้ส่งมอบแรงบันดาลใจ
ในการเป็น คนที่ไม่เคยยอมแพ้กับโชคชะตาอันโหดร้าย
ซึ่งก็เชื่อว่านักกีฬาคนพิการก็น่าจะรู้สึกว่า สิ่งที่พวกเขาได้รับอยู่ ณ เวลานี้
มันมีมูลค่ามากกว่า เหรียญรางวัล หรือชัยชนะจากการแข่งขันระดับโลก นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
 
References: 
-
-
-
-
-
-paralympic.org
-